আন্না ফাৰিছ

আন্না কে ফাৰিছ (ইংৰাজী: Anna Faris; জন্ম: ২৯ নৱেম্বৰ ১৯৭৬) এগৰাকী আমেৰিকান অভিনেত্ৰী আৰু ধেমেলীয়া অভিনেতা। তেওঁ বিশেষকৈ স্কেয়াৰী মুভি চলচ্চিত্ৰ শৃংখলাত (২০০০–বৰ্তমান) চিণ্ডি কেম্পবেলৰ মুখ্য চৰিত্ৰত কৰা অভিনয়ৰ জৰিয়তে জনপ্ৰিয়তা অৰ্জন কৰে। এগৰাকী মুখ্য অভিনেত্ৰী হিচাপে তেওঁৰ ছবিসমূহে বিশ্বজুৰি ১.৫ বিলিয়ন ডলাৰতকৈও অধিক উপাৰ্জন কৰিছে।

ফাৰিছৰ উল্লেখযোগ্য ছবিসমূহৰ ভিতৰত আছে মে, দ্য হট চিক (উভয় ২০০২), লষ্ট ইন ট্ৰেন্সলেচন (২০০৩), ব্ৰোকবেক মাউণ্টেইন, জাষ্ট ফ্ৰেণ্ডছ (উভয় ২০০৫), মাই ছুপাৰ এক্স-গাৰ্লফ্ৰেণ্ড (২০০৬), স্মাইলী ফেচ (২০০৭), দ্য হাউচ বানি (২০০৮), ৱাটছ ইয়ৰ নম্বৰ? (২০১১), দ্য ডিক্টেটৰ (২০১২), আৰু অভাৰবৰ্ড (২০১৮)। তেওঁ ক্লাউডী উইথ এ চান্স অৱ মিটবলছ (২০০৯–২০১৩) আৰু এলভিন এণ্ড দ্য চিপমাংকছ (২০০৯–২০১৫) চলচ্চিত্ৰ শৃংখলাত কণ্ঠদান (voice-over) কৰিছে।

টেলিভিছনত ফাৰিছে এনবিচিৰ চিটকম ফ্ৰেণ্ডছৰ (২০০৪) দশম তথা অন্তিম ঋতুত এৰিকাৰ চৰিত্ৰত অভিনয় কৰিছিল আৰু চিপিএছৰ চিটকম মমত (২০১৩–২০২০) ক্ৰীষ্টি প্লাংকেটৰ মুখ্য চৰিত্ৰত অভিনয় কৰিছিল। অভিনয়ৰ বাহিৰে তেওঁ আনকোৱালিফাইড (২০১৫–২০২৩) নামৰ এটা পৰামৰ্শমূলক পডকাষ্ট সৃষ্টি আৰু পৰিচালনা কৰিছিল। তেওঁ ২০১৭ চনত একে নামেৰে এখন স্মৃতিগ্ৰন্থ লিখিছিল, যিখন নিউয়ৰ্ক টাইমছৰ বেষ্ট চেলাৰ হিচাপে পৰিগণিত হৈছিল।

প্ৰাৰম্ভিক জীৱন

মেৰিলেণ্ডৰ বাল্টিমোৰত ফাৰিছৰ জন্ম হৈছিল। তেওঁ সমাজতত্ত্বৰ অধ্যাপক জেক ফাৰিছ আৰু বিশেষ শিক্ষাৰ শিক্ষয়িত্ৰী কাৰেন ফাৰিছৰ দ্বিতীয় সন্তান আছিল। তেওঁৰ পিতৃয়ে ৱাশ্বিংটন বিশ্ববিদ্যালয়ত অভ্যন্তৰীণ যোগাযোগ বিভাগৰ উপ-সভাপতি হিচাপে কাম কৰিছিল, আনহাতে তেওঁৰ মাতৃয়ে এডমণ্ডচৰ চিভিউ এলিমেণ্টৰী স্কুলত শিক্ষকতা কৰিছিল। সাক্ষাৎকাৰত ফাৰিছে তেওঁৰ পিতৃ-মাতৃক "উগ্ৰ উদাৰবাদী" (ultra liberal) বুলি অভিহিত কৰিছে আৰু কৈছে যে তেওঁ আৰু তেওঁৰ ভাতৃক এটা অধৰ্মীয় কিন্তু "অতি ৰক্ষণশীল" আৰু পৰম্পৰাগত পৰিৱেশত ডাঙৰ-দীঘল কৰা হৈছিল।

ফাৰিছে এডমণ্ডচ উডৱে হাইস্কুলত অধ্যয়ন কৰিছিল। পঢ়ি থকা সময়ছোৱাতে তেওঁ ছিয়েটলৰ থিয়েটাৰ কোম্পানী আৰু ৰাষ্ট্ৰীয় ৰেডিঅ’ নাটকবোৰত অভিনয় কৰিছিল। তেওঁ ১৯৯৪ চনত স্কুলীয়া শিক্ষা সমাপ্ত কৰে। কলেজ শেষ কৰি তেওঁ লণ্ডনলৈ যোৱাৰ কথা আছিল য’ত এটা বিজ্ঞাপন এজেন্সীত তেওঁৰ বাবে কাম ঠিক হৈ আছিল। কিন্তু শেষ মুহূৰ্তত তেওঁ লছ এঞ্জেলছলৈ যোৱাৰ সিদ্ধান্ত লয় আৰু অভিনয়ক কেৰিয়াৰ হিচাপে লোৱাৰ কথা ভাবে। ইয়াৰ অলপ পাছতে তেওঁ স্কেয়াৰী মুভিত মুখ্য চৰিত্ৰত অভিনয়ৰ সুযোগ পায়। সেই চৰিত্ৰটোৰ বাবে তেওঁ ২৫০ মাৰ্কিন ডলাৰ লাভ কৰিছিল। তাৰ পিছত তেওঁ ৱাশ্বিংটনৰ ভিলেজ থিয়েটাৰত টু কিল এ মকিংবাৰ্ড নাটকত স্কাউট, হেইডিত নামটোৰ চৰিত্ৰ আৰু আৱাৰ টাউনত ৰেবেকাৰ চৰিত্ৰত অভিনয় কৰিছিল। সেই সময়ছোৱাত তেওঁ ৰেইন, চাম ফিশ্ব, নো এলিফেণ্টছ আৰু লাইফ আণ্ডাৰ ৱাটাৰ আদি নাটকত অংশ লৈছিল।

হাইস্কুলত পঢ়ি থকা সময়ত ফাৰিছে এটা ফ্ৰোজেন দৈৰ ব্ৰেণ্ডৰ টেলিভিছন বিজ্ঞাপনত আৰু ৰেড ৰবিনৰ বাবে এটা প্ৰশিক্ষণ ভিডিঅ’ত অভিনয় কৰিছিল। ১৯৯৬ চনত ৱাশ্বিংটন বিশ্ববিদ্যালয়ত পঢ়ি থকা সময়ত তেওঁ মাইক্ৰ’চফ্টৰ এমএছএন ২.০ অনলাইন সেৱাৰ বাবে নিৰ্মিত এক ইণ্টাৰেক্টিভ চিডি-ৰম প্ৰচাৰমূলক ভিডিঅ’ এমএছএন প্ৰিভিউত অংশ লৈছিল।

ফাৰিছে টিভি ছবি ডিচেপচন: এ মাদাৰ্ছ চিক্ৰেট আৰু স্বতন্ত্ৰ ড্ৰামা ছবি এডেনত চুটি চৰিত্ৰত অভিনয় কৰিছিল। কলেজীয়া শিক্ষা শেষ কৰাৰ পাছত ১৯৯৯ চনত তেওঁৰ প্ৰথম ডাঙৰ ছবি আছিল স্বতন্ত্ৰ শ্লেচাৰ ছবি লাভৰ্ছ লেন, য’ত তেওঁ এগৰাকী চিয়াৰলিডাৰৰ চৰিত্ৰত অভিনয় কৰিছিল। এই বি-মুভিখন প্ৰত্যক্ষভাৱে ডিভিডি যোগে মুক্তি পাইছিল। সমালোচকৰ সঁহাৰি মিশ্ৰিত আছিল যদিও ফাৰিছৰ অভিনয়ে প্ৰথমবাৰৰ বাবে লেখকসকলৰ মনোযোগ আকৰ্ষণ কৰিছিল।

স্কেয়াৰী মুভিৰ জৰিয়তে সফলতা (২০০০–২০০৬)

২০০০ চনত ফাৰিছে হৰৰ-কমেডী পেৰডী ছবি স্কেয়াৰী মুভিত চিণ্ডি কেম্পবেলৰ চৰিত্ৰত অভিনয় কৰি জনপ্ৰিয়তা লাভ কৰে। পূৰ্বে থিয়েটাৰ আৰু কম বাজেটৰ ছবিত সৰু চৰিত্ৰত অভিনয় কৰা ফাৰিছৰ বাবে ই আছিল প্ৰথমখন মুখ্য চৰিত্ৰৰ ছবি। ২০০৯ চনত তেওঁ যুক্তৰাজ্যৰ দ্য গাৰ্ডিয়ানক জনাইছিল যে এই ছবিখন তেওঁৰ বাবে এক সুন্দৰ প্ৰশিক্ষণ স্থল আছিল। স্কেয়াৰী মুভি ব্যাৱসায়িকভাৱে অতি সফল হয় আৰু বিশ্বজুৰি ২৭৮ নিযুত ডলাৰ উপাৰ্জন কৰে। এই অভিনয়ৰ বাবে তেওঁ ২০০১ চনৰ এমটিভি মুভি এৱাৰ্ডছত দুটা মনোনয়ন লাভ কৰিছিল। ইয়াৰ পিছত ২০০১ চনৰ ৪ জুলাইত মুক্তি পোৱা স্কেয়াৰী মুভি ২তো তেওঁ পুনৰ অভিনয় কৰে।

তেওঁৰ পৰৱৰ্তী ছবি আছিল স্বতন্ত্ৰ ছাইক’লজিকেল থ্ৰিলাৰ মে (২০০২)। সমালোচকসকলে ছবিখনত ফাৰিছৰ উৎসাহী অভিনয়ৰ প্ৰশংসা কৰে। পাছলৈ ২০০২ চনত তেওঁ ৰব স্নাইডাৰ আৰু ৰেচেল মেকঅ্যাডামছৰ সৈতে কমেডী ছবি দ্য হট চিকত অভিনয় কৰে। এই ছবিখনে বিশ্বজুৰি ৫৪ নিযুত ডলাৰ উপাৰ্জন কৰিছিল।

২০০৩ চনত ফাৰিছে চফিয়া কপালৰ ড্ৰামা ছবি লষ্ট ইন ট্ৰেন্সলেচনত বিল মাৰে আৰু স্কাৰলেট জোহানছনৰ বিপৰীতে এগৰাকী বহিৰ্মুখী অভিনেত্ৰীৰ চৰিত্ৰত অভিনয় কৰে। তেওঁ এই অভিজ্ঞতাক জীৱনৰ অন্যতম শ্ৰেষ্ঠ অভিজ্ঞতা বুলি অভিহিত কৰিছিল। ৪ নিযুত ডলাৰ বাজেটৰ ছবিখনে বিশ্বজুৰি ১১৯.৭ নিযুত ডলাৰ উপাৰ্জন কৰে। ২০০৩ চনত তেওঁ তৃতীয়বাৰৰ বাবে স্কেয়াৰী মুভি ৩ত চিণ্ডি কেম্পবেলৰ চৰিত্ৰ ৰূপায়ণ কৰে।

২০০৪ চনত ফাৰিছে চিটকম ফ্ৰেণ্ডছৰ অন্তিম ঋতুত এৰিকাৰ আৱৰ্তক চৰিত্ৰত অভিনয় কৰে। সেই বছৰৰে গ্ৰীষ্মকালত তেওঁ এং লীৰ ছবি ব্ৰোকবেক মাউণ্টেইনত (২০০৫) এটা সৰু চৰিত্ৰত অভিনয় কৰে। এই ছবিখনৰ বাবে তেওঁ সতীৰ্থসকলৰ সৈতে স্ক্ৰীণ এক্টৰ্ছ গিল্ড বঁটাৰ মনোনয়ন লাভ কৰিছিল।

২০০৫ চনত ফাৰিছে ৰিয়ান ৰেনল্ডছৰ সৈতে ৱেইটিং... আৰু জাষ্ট ফ্ৰেণ্ডছ নামৰ দুখন কমেডী ছবিত অভিনয় কৰে। ৱেইটিং... আছিল এখন স্বতন্ত্ৰ নিৰ্মাণ য’ত ৰেষ্টুৰেণ্টৰ কৰ্মচাৰীসকলে একঘেয়ামি আমনি আৰু প্ৰাপ্তবয়স্ক জীৱনৰপৰা হাত সাৰিবলৈ কৰা ধেমালিৰ ওপৰত আধাৰিত আছিল। ৩ নিযুত মাৰ্কিন ডলাৰ বাজেটৰ এই ছবিখনে ১৮.৬ নিযুত ডলাৰ উপাৰ্জন কৰিছিল, কিন্তু এজন সমালোচকে অনুভৱ কৰিছিল যে পৰিচালকে ফাৰিছ আৰু ৰেনল্ডছৰ দৰে অভিনেতাৰ প্ৰতিভাক ইয়াত সঠিকভাৱে ব্যৱহাৰ কৰিব নোৱাৰিলে। জাষ্ট ফ্ৰেণ্ডছত ফাৰিছে এগৰাকী উদীয়মান আৰু আত্মকেন্দ্ৰিক পপ গায়িকা সামান্থা জেমছৰ চৰিত্ৰ ৰূপায়ণ কৰিছিল। এই ছবিখনে বিশ্বজুৰি ৫০.৯ নিযুত মাৰ্কিন ডলাৰ উপাৰ্জন কৰিছিল, আৰু ইয়াৰ বাবে ফাৰিছে এটা এমটিভি মুভি এৱাৰ্ড আৰু দুটা টিন চয়েছ এৱাৰ্ডৰ মনোনয়ন লাভ কৰিছিল।

২০০৬ চনৰ ১৪ এপ্ৰিলত মুক্তি পোৱা স্কেয়াৰী মুভি ৪ত ফাৰিছে চতুৰ্থবাৰৰ বাবে চিণ্ডি কেম্পবেলৰ চৰিত্ৰত অভিনয় কৰে। ২০০৬ চনত তেওঁ ইভান ৰেইটমেনৰ ৰোমাণ্টিক কমেডী ছবি মাই ছুপাৰ এক্স-গাৰ্লফ্ৰেণ্ডত উমা থাৰমেন আৰু লুক ৱিলছনৰ বিপৰীতে হান্নাহৰ চৰিত্ৰত অভিনয় কৰে। যদিও ছবিখনে মিশ্ৰিত সঁহাৰি পাইছিল, ই বিশ্বজুৰি ৬১ নিযুত মাৰ্কিন ডলাৰ উপাৰ্জন কৰিছিল। এই ছবিখনৰ বাবে ফাৰিছ আৰু থাৰমেন দুয়োৱে 'শ্ৰেষ্ঠ যুঁজ' (Best Fight) শিতানত এমটিভি মুভি এৱাৰ্ডৰ মনোনয়ন লাভ কৰিছিল।

ধাৰাবাহিক হাস্যৰসাত্মক চৰিত্ৰসমূহ (২০০৭–২০১২)

গ্ৰেগ আৰাকিৰ স্বতন্ত্ৰ কমেডী ছবি স্মাইলী ফেচত (২০০৭) ফাৰিছে জে'ন এফ নামৰ এগৰাকী যুৱতীৰ চৰিত্ৰত অভিনয় কৰিছিল। ছবিখন চানডেন্স ফিল্ম ফেষ্টিভেলত প্ৰদৰ্শিত হৈছিল। সমালোচকসকলে তেওঁৰ অভিনয়ৰ উচ্চ প্ৰশংসা কৰিছিল আৰু এই ছবিয়ে তেওঁক হাই টাইমছ আলোচনীৰফালৰপৰা "ষ্টনৰ এৱাৰ্ডছ"ত শ্ৰেষ্ঠ অভিনেত্ৰীৰ সন্মান প্ৰদান কৰিছিল। বেছিভাগ সমালোচকৰে মতে এয়া তেওঁৰ অন্যতম শ্ৰেষ্ঠ ছবি আছিল।

ইয়াৰ পিছত তেওঁ ডায়েন কিটন আৰু জন হেডাৰৰ বিপৰীতে স্বতন্ত্ৰ ছবি মামাছ বয়ত এজনী উচ্চাকাংক্ষী গায়িকাৰ চৰিত্ৰত অভিনয় কৰে। ২০০৮ চনত ফাৰিছে দ্য হাউচ বানি ছবিখনৰ প্ৰযোজনা কৰাৰ লগতে ইয়াত শ্বেলী নামৰ এগৰাকী প্ৰাক্তন 'প্লেবয় বানি'ৰ চৰিত্ৰত অভিনয় কৰে। যদিও ছবিখনে মিশ্ৰিত সঁহাৰি পাইছিল, তথাপি ফাৰিছৰ অভিনয় সকলোৱে পছন্দ কৰিছিল। ছবিখনে বিশ্বজুৰি ৭০ নিযুত ডলাৰ উপাৰ্জন কৰিছিল।

২০০৯ চনত ফাৰিছৰ প্ৰথমখন ছবি আছিল ব্ৰিটিছ বৈজ্ঞানিক কল্পকাহিনীমূলক কমেডী ফ্ৰিকুৱেণ্টলী আস্কড কুৱেশ্বনছ এবাউট টাইম ট্ৰেভেল। ইয়াত তেওঁ ভৱিষ্যতৰপৰা অহা কেছি নামৰ এগৰাকী যুৱতীৰ চৰিত্ৰত অভিনয় কৰিছিল। দ্যা গাৰ্ডিয়ান-এ তেওঁৰ এই উপস্থিতিৰ বিষয়ে এটা "বিমোৰত পেলোৱা কেমিঅ’" বুলি অভিহিত কৰিছিল। ছবিখন কেৱল যুক্তৰাজ্যৰ ছবিগৃহত মুক্তি দিয়া হৈছিল।

একে বছৰতে তেওঁ চেথ ৰোগেনৰ বিপৰীতে অবজাৰ্ভ এণ্ড ৰিপোৰ্ট (২০০৯) নামৰ ব্লেক কমেডীখনত অভিনয় কৰে। ইয়াত তেওঁ এজনী প্ৰসাধন কাউণ্টাৰৰ কৰ্মচাৰীৰ চৰিত্ৰ ৰূপায়ণ কৰিছিল। ১৮ নিযুত ডলাৰ বাজেটৰ ছবিখনে ২৬ নিযুত ডলাৰ উপাৰ্জন কৰে। ইয়াৰ উপৰি তেওঁ এনিমেটেড ছবি ক্লাউডী উইথ এ চান্স অৱ মিটবলছত এগৰাকী বতৰ বিজ্ঞানৰ ইণ্টাৰ্ণ হিচাপে আৰু এলভিন এণ্ড দ্য চিপমাংকছ: দ্য স্কুইকুৱেলত জেনেট মিলাৰ হিচাপে কণ্ঠদান কৰিছিল; যি দুয়োখনেই বক্স অফিচত সফল হৈছিল।

ফাৰিছে এনিমেটেড লাইভ-একচন ছবি যোগী বিয়েৰত এজনী প্ৰকৃতি বিষয়ক তথ্যচিত্ৰ নিৰ্মাতাৰ চৰিত্ৰত অভিনয় কৰিছিল। ২০১০ চনৰ ১৭ ডিচেম্বৰত ৱাৰ্নাৰ ব্ৰাদাৰ্ছে মুক্তি দিয়া এই ছবিখনে নেতিবাচক সমালোচনা লাভ কৰিছিল। অৱশ্যে বিশ্বজুৰি ই ২০১ নিযুত ডলাৰ উপাৰ্জন কৰিবলৈ সক্ষম হয়।

২০১১ চনত তেওঁৰ ৰেট্ৰ’ কমেডী ছবি টেক মি হোম টুনাইট মুক্তি পায়। ইয়াৰ বাবে তেওঁ টিন চয়েছ এৱাৰ্ডৰ মনোনয়ন লাভ কৰিছিল। ইয়াৰ পিছত তেওঁ ক্ৰিছ ইভানছৰ সৈতে ৱাটছ ইয়ৰ নম্বৰ? ছবিৰ মুখ্য চৰিত্ৰত অভিনয় কৰাৰ লগতে ইয়াৰ কাৰ্যবাহী প্ৰযোজক হিচাপেও দায়িত্ব পালন কৰে। ২০১১ চনৰ ৩০ ছেপ্টেম্বৰত মুক্তি পোৱা ছবিখনে বিশ্বজুৰি ৩০ নিযুত ডলাৰ উপাৰ্জন কৰে। সেই বছৰৰে ১৬ ডিচেম্বৰত মুক্তি পোৱা এলভিন এণ্ড দ্য চিপমাংকছ: চিপৰেকডত তেওঁ পুনৰ কণ্ঠদান কৰে।

মম আৰু আনকোৱালিফাইড (২০১৩–২০১৭)

২০১৩ চনত ফাৰিছে তদানীন্তন স্বামী ক্ৰিছ প্ৰাটৰ সৈতে তৃতীয়বাৰৰ বাবে মুভি ৪৩ নামৰ এখন স্বতন্ত্ৰ ব্লেক কমেডী ছবিত অভিনয় কৰে। ছবিখন সমালোচকৰদ্বাৰা অত্যন্ত সমালোচিত হৈছিল। একে বছৰতে ব্ৰিটিছ ৰোমাণ্টিক কমেডী ছবি আই গিভ ইট এ য়েৰ মুক্তি পায় যিখন যুক্তৰাজ্যত ব্যাৱসায়িকভাৱে সফল হৈছিল।

২০১৩ চনৰ ২৩ ছেপ্টেম্বৰত ফাৰিছে চিপিএছৰ চিটকম ধাৰাবাহিক মমত (Mom) খোপনি পোতে। ইয়াৰ জৰিয়তে তেওঁ কেৰিয়াৰৰ প্ৰথমটো পূৰ্ণকালীন টেলিভিছন চৰিত্ৰ লাভ কৰে। এই ধাৰাবাহিকখন টেলিভিছনৰ অন্যতম জনপ্ৰিয় কমেডী শ্ব’ হিচাপে পৰিগণিত হয়। ফাৰিছে এই ধাৰাবাহিকৰ বাবে দুটাকৈ পিপলছ চয়েছ এৱাৰ্ডৰ মনোনয়ন লাভ কৰিছিল। সাতটা ছিজনত অভিনয় কৰাৰ পাছত ২০২০ চনত তেওঁ এই অনুষ্ঠানটো ত্যাগ কৰে।

২০১৩ চনত তেওঁ এনিমেটেড ছবি ক্লাউডী উইথ এ চান্স অৱ মিটবলছ ২তো কণ্ঠদান কৰে, যিখনে বিশ্বজুৰি ২৭৪.৩ নিযুত ডলাৰ উপাৰ্জন কৰে। ইয়াৰ পিছত তেওঁ ২০১৫ চনত ৪১তম পিপলছ চয়েছ এৱাৰ্ডছৰ আঁত ধৰিছিল। একে বছৰৰে নৱেম্বৰ মাহত তেওঁ আনকোৱালিফাইড (Unqualified) নামৰ এটা পৰামৰ্শমূলক পডকাষ্ট আৰম্ভ কৰে।

চলচ্চিত্ৰলৈ প্ৰত্যাৱৰ্তন আৰু শেহতীয়া কাম (২০১৮–বৰ্তমান)

১৯৮৭ চনৰ গোল্ডি হন আৰু কুৰ্ট ৰাছেল অভিনীত একে নামৰ ছবিখনৰ ৰিমেক অভাৰবৰ্ডত (২০১৮) ফাৰিছে এগৰাকী নিম্ন-মধ্যবিত্ত অকলশৰীয়া মাতৃৰ চৰিত্ৰত অভিনয় কৰিছিল। তেওঁ ছবিখনত স্মৃতিশক্তি হেৰুওৱা এজন অৰ্ধব্যয়ী ধনী যুৱকক (ইউজেনিঅ' ডেৰবেজ) তেওঁলোক বিবাহিত বুলি পতিয়ন নিয়ায়। যদিও একাংশই ডেৰবেজ আৰু ফাৰিছৰ মাজৰ ৰসায়নক প্ৰশংসা কৰিছিল, তথাপি বেছিভাগ সমালোচকে অনুভৱ কৰিছিল যে ছবিখনত ফাৰিছৰ প্ৰতিভাক সঠিকভাৱে ব্যৱহাৰ কৰা হোৱা নাছিল। ২০১১ চনৰ ৱাটছ ইয়ৰ নম্বৰৰ পিছত তেওঁৰ এইখন আছিল প্ৰথমখন মুখ্য চৰিত্ৰৰ ছবি। অভাৰবৰ্ড ব্যাৱসায়িকভাৱে সফল হয় আৰু বিশ্বজুৰি ৯১.২ নিযুত ডলাৰৰ অধিক উপাৰ্জন কৰে।

২০২২ চনত ফাৰিছে টনি কলেটৰ সৈতে দ্য এষ্টেট নামৰ এখন ব্লেক কমেডীত অভিনয় কৰে। ইয়াৰ পিছত তেওঁ ডেভ বাটিষ্টা অভিনীত ছবি মাই স্পাই: দ্য ইটাৰনেল চিটিত (২০২৪) এটা সহযোগী চৰিত্ৰত অভিনয় কৰে।

২০২৫ চনৰ আগষ্টত ঘোষণা কৰা হয় যে ফাৰিছে পুনৰবাৰ স্কেয়াৰী মুভি চলচ্চিত্ৰ শৃংখলাৰ ষষ্ঠটো খণ্ডত চিণ্ডি কেম্পবেলৰ চৰিত্ৰলৈ উভতি আহিব। ছবিখনৰ দৃশ্যগ্ৰহণ ২০২৫ চনৰ অক্টোবৰৰপৰা আৰম্ভ হৈছে আৰু ই ২০২৬ চনৰ ১২ জুনত মুক্তি লাভ কৰিব।

ফাৰিছে পৰৱৰ্তী সময়ত টয় ষ্ট’ৰী ৫ (২০২৬) ছবিত অভিনয় কৰিব। তেওঁৰ অন্যান্য আগন্তুক প্ৰকল্পসমূহৰ ভিতৰত আছে এণ্ড্ৰিউ নিকোলৰ ছবি আই, অবজেক্ট আৰু জন লুকাছ তথা স্কট মূৰৰ কমেডী ছবি স্পা উইকেণ্ড।

মাধ্যমৰ ছবি

নিজৰ কৰ্মজীৱনত ফাৰিছক কেইবাখনো সংবাদ পত্ৰই তেওঁৰ প্ৰজন্মৰ এগৰাকী "আটাইতকৈ প্ৰতিভাশালী ধেমেলীয়া অভিনেত্ৰী" বুলি অভিহিত কৰিছে। ২০১০ চনত কচমোপলিটান আলোচনীয়ে তেওঁক "বছৰটোৰ ধেমেলীয়া নিৰ্ভীক মহিলা" হিচাপে নিৰ্বাচিত কৰিছিল আৰু টেড ফ্ৰেণ্ডৰ দৰে লেখকে তেওঁক "হলিউডৰ আটাইতকৈ মৌলিক ধেমেলীয়া অভিনেত্ৰী" বুলি বৰ্ণনা কৰিছিল।

যদিও তেওঁৰ কিছুমান চিনেমা সমালোচকৰদ্বাৰা সমালোচিত হৈছে বা বক্স অফিচত বিফল হৈছে, তথাপি ফাৰিছে বেছিভাগ চিনামাতে নিজৰ চৰিত্ৰৰ বাবে উচ্চ প্ৰশংসিত হৈছে। দ্য এ.ভি. ক্লাব-এ এবাৰ কৈছিল যে ফাৰিছক পৰ্দাত দেখাটো এক "আনন্দৰ কথা" আৰু তেওঁক এগৰাকী প্ৰতিভাশালী অভিনেতা বুলি বৰ্ণনা কৰিছিল যিয়ে বেয়া চিনেমা একোখনৰো শ্ৰেষ্ঠ উপাদান হৈ পৰে। লছ এঞ্জেলছ টাইমছে মন্তব্য কৰিছিল যে স্মাইলী ফেচ ছবিখন অভিনেত্ৰীগৰাকীৰ বাবে তেওঁৰ অভিনয় ক্ষমতা প্ৰদৰ্শনৰ এক ডাঙৰ সুযোগ আছিল।

ফাৰিছে নিজৰ কৰ্মজীৱনত কেইবাখনো আলোচনীৰ বেটুপাতত স্থান পাইছে; যাৰ ভিতৰত আছে ৰেগান মেগাজিন, প্লেবয়, ছেলফ, ৰেডবুক, গুড হাউচপিং, কচমোপলিটান আদি। তেওঁক ২০০৪, ২০০৯, ২০১০ আৰু ২০১১ চনত ক্ৰমে মেক্সিম আলোচনীৰ "হট ১০০" তালিকাত ৫৭, ৩৯, ৪২ আৰু ৪৪ নম্বৰ স্থানত অন্তৰ্ভুক্ত কৰা হৈছিল।

ব্যক্তিগত জীৱন

১৯৯৯ চনৰ স্বতন্ত্ৰ শ্লেচাৰ ছবি লাভৰ্ছ লেনৰ চেটত হোৱা চিনাকিৰ পাছতে ফাৰিছে অভিনেতা বেন ইন্দ্ৰাৰ সৈতে প্ৰেমৰ সম্পৰ্ক আৰম্ভ কৰিছিল। ২০০৪ চনৰ জুন মাহত তেওঁলোকে বিবাহপাশত আবদ্ধ হয়। ২০০৭ চনৰ এপ্ৰিল মাহত ফাৰিছে অপৰিহাৰ্য পাৰ্থক্যৰ দোহাই দি বিবাহ বিচ্ছেদৰ আৱেদন কৰে। ২০০৮ চনৰ ফেব্ৰুৱাৰী মাহত হোৱা তেওঁলোকৰ বিবাহ বিচ্ছেদৰ চুক্তি অনুসৰি, তেওঁ ইন্দ্ৰাক ৯,০০,০০০ মাৰ্কিন ডলাৰৰ লগতে অন্যান্য সম্পত্তি আৰু অভিনয়ৰ ৰয়েল্টি দিবলৈ সন্মত হয়।

ইন্দ্ৰাৰপৰা বিবাহ বিচ্ছেদৰ সময়ছোৱাত আৰু দ্য হাউচ বানিৰ দৃশ্যগ্ৰহণৰ পিছত ফাৰিছে বক্ষ সংৰোপণ (breast implants) কৰিছিল, যি কথা তেওঁ ২০১১ চনৰ এপ্ৰিলত দ্য নিউয়ৰ্কীয়ক দিয়া এক সাক্ষাৎকাৰত প্ৰথমবাৰৰ বাবে প্ৰকাশ কৰিছিল। তেওঁ কয় যে এয়া "কেৰিয়াৰৰ বাবে নাছিল—বিবাহ বিচ্ছেদৰ সৈতে জড়িত আছিল", আৰু তেওঁৰ স্মৃতিগ্ৰন্থ আনকোৱালিফাইডত উল্লেখ কৰিছে যে তেওঁ পূৰ্বে নিজৰ বক্ষস্থলক লৈ হীনমন্যতাত ভুগিছিল।

২০০৭ চনৰ আৰম্ভণিতে টেক মি হোম টুনাইট ছবিৰ বাবে হোৱা এক আলোচনাত ফাৰিছে অভিনেতা ক্ৰিছ প্ৰাটক লগ পাইছিল। আৰু ২০০৯ চনৰ ৯ জুলাইত ইণ্ডোনেছিয়াৰ বালিত এক সৰু অনুষ্ঠানত বিবাহপাশত আবদ্ধ হয়। তেওঁলোকৰ জেক নামৰ এজন পুত্ৰ সন্তান আছে যি ২০১২ চনত ৯ সপ্তাহ পূৰ্বেই অকালতে জন্ম হৈছিল আৰু ঘৰলৈ যোৱাৰ আগতে এমাহ নিবিড় পৰিচৰ্যা কেন্দ্ৰত (NICU) কটাব লগা হৈছিল। পৰিয়ালটো লছ এঞ্জেলছৰ হলিউড হিলছত বাস কৰিছিল। ২০১৭ চনৰ ৬ আগষ্টত দম্পতীহালে তেওঁলোকৰ বিচ্ছেদৰ কথা ঘোষণা কৰে আৰু ১ ডিচেম্বৰ ২০১৭ত বিবাহ বিচ্ছেদৰ আবেদন দাখিল কৰে। ২০১৮ চনৰ ১৬ অক্টোবৰত তেওঁলোকৰ বিবাহ বিচ্ছেদ চৰকাৰীভাৱে সম্পন্ন হয়।

২০১৭ চনৰ ছেপ্টেম্বৰ মাহত ফাৰিছে চিনেমেটোগ্ৰাফাৰ মাইকেল বেৰেটৰ সৈতে প্ৰেমৰ সম্পৰ্ক আৰম্ভ কৰা বুলি খবৰ ওলাইছিল, যাক তেওঁ অভাৰবৰ্ড ছবিখনত কাম কৰি থকাৰ সময়তে লগ পাইছিল। ২০২০ চনৰ ফেব্ৰুৱাৰী মাহত দ্য লেট লেট শ্ব’ উইথ জেমছ ক’ৰ্ডেনত অংশগ্ৰহণ কৰি তেওঁ তেওঁলোকৰ আঙঠি পিন্ধোৱা পৰ্বৰ বাতৰিটো নিশ্চিত কৰে। ২০২১ চনত তেওঁ নিশ্চিত কৰে যে তেওঁলোকে ৱাশ্বিংটন ষ্টেটৰ এখন আদালতত এক অনুষ্ঠানৰ জৰিয়তে বিবাহপাশত আবদ্ধ হৈছে।

২০১৯ চনৰ থেংকছগিভিং ডিনাৰৰ সময়ত ফাৰিছ আৰু তেওঁৰ অতিথিসকলে লেক টাহোৰ এটা ভাড়াঘৰত ৰহস্যজনক স্বাস্থ্যজনিত সমস্যাৰ সন্মুখীন হৈছিল। স্থানীয় উদ্ধাৰকাৰী দলে তাত কাৰ্বন মনোক্সাইডৰ মাত্ৰা নিৰ্ধাৰিত সৰ্বাধিক সীমাৰ তুলনাত ছয়গুণ বেছি পাইছিল।

২০২৫ চনৰ ৮ জানুৱাৰীত লছ এঞ্জেলছৰ পেচিফিক পেলিছেডছত হোৱা পেলিছেডছ অগ্নিকাণ্ডৰ বাবে ফাৰিছে নিজৰ ঘৰখন হেৰুৱাবলগীয়া হয়।

জনহিতকৰ কাম

২০১৫ চনত ফাৰিছ আৰু তেওঁৰ তদানীন্তন স্বামীয়ে সুবিধাবঞ্চিত শিশুসকলক চছমা প্ৰদান কৰা এটা দাতব্য সংস্থাক ১ নিযুত ডলাৰ দান কৰিছিল। এই দানৰ বাবে ফাৰিছৰ পুত্ৰই অনুপ্ৰাণিত কৰিছিল বুলি ধৰা হয়, যিহেতু তেওঁ অকালতে জন্মগ্ৰহণ কৰিছিল আৰু দৃষ্টিশক্তিৰ সমস্যাত ভুগিছিল। ইয়াৰ উপৰি তেওঁ লছ এঞ্জেলছৰ চিনা-চাই মেডিকেল চেণ্টাৰৰ নৱজাতক নিবিড় পৰিচৰ্যা কেন্দ্ৰলৈও দান আগবঢ়াইছিল আৰু মাৰ্চ অৱ ডাইমছক (March of Dimes) সমৰ্থন কৰিছিল, যিটো সংস্থাই অকাল জন্ম, জন্মগত আসোঁৱাহ আৰু শিশু মৃত্যুৰ হাৰ ৰোধ কৰাৰ বাবে কাম কৰে।

২০১৭ চনত আন্না ফাৰিছ, এলিছন জেনী আৰু চাক লৰে একত্ৰিত হৈ প্লেণ্ড পেৰেণ্টহুড লছ এঞ্জেলছক ২,৫০,০০০ ডলাৰ দান কৰিছিল। তেওঁলোকে এমি বঁটাৰ প্ৰচাৰ অভিযান চলোৱাৰ পৰিৱৰ্তে এই ধনখিনি দান কৰাৰ সিদ্ধান্ত লৈছিল।

২০২১ চনৰপৰা ফাৰিছে গ্ল’বেল এলায়েন্স টু প্ৰিভেণ্ট প্ৰিমেচিউৰিটি এণ্ড ষ্টিলবাৰ্থক (GAPPS) সমৰ্থন জনাই আহিছে আৰু নিজৰ ছচিয়েল মিডিয়া একাউণ্ট তথা পডকাষ্টৰ জৰিয়তে পুঁজি সংগ্ৰহৰ অভিযানৰ প্ৰসাৰ ঘটাইছে।

চলচ্চিত্ৰপঞ্জী

চলচ্চিত্ৰ

বছৰ
নাম
চৰিত্ৰ
টোকা

১৯৯৬
এডেন
ডিথি

২০০০

লাভৰ্ছ লেন
জেনেল বে

২০০০
স্কেয়াৰী মুভি

চিণ্ডি কেম্পবেল

২০০১
স্কেয়াৰী মুভি ২

২০০২
মে

পলী

দ্যা হট চিক
এপ্ৰিল

২০০৩
উইণ্টাৰ ব্ৰেক

জাষ্টিন

লষ্ট ইন ট্ৰেন্সলেচন
কেলী

স্কেয়াৰী মুভি ৩
চিণ্ডি কেম্পবেল

২০০৫
চাউদাৰ্ণ বেলছ

বেল স্কট

ৱেইটিং...
চেৰেনা

ব্ৰোকবেক মাউণ্টেইন
লাশাউন মেলোন

জাষ্ট ফ্ৰেণ্ডছ

সামান্থা জেমছ

২০০৬
স্কেয়াৰী মুভি ৪

চিণ্ডি কেম্পবেল

মাই ছুপাৰ এক্স-গাৰ্লফ্ৰেণ্ড
হান্নাহ লিউইছ

গিল্টি হাৰ্টছ
জেন কনেলী

২০০৭
স্মাইলী ফেচ

জেন এফ.

মামাছ বয়
নোৰা ফ্লেনাগান

২০০৮
দ্যা হাউচ বানি

শ্বেলী ডাৰ্লিংটন
প্ৰযোজকো

দ্যা স্প্লিনেক্টমী
ডেনিয়েল / ড° ফিল্ডছ
চুটি ছবি

২০০৯
ফ্ৰিকুৱেণ্টলী আস্কড কুৱেশ্বনছ এবাউট টাইম ট্ৰেভেল

কেছি

অবজাৰ্ভ এণ্ড ৰিপোৰ্ট
ব্ৰাণ্ডি

ক্লাউডী উইথ এ চান্স অৱ মিটবলছ
ছেম স্পাৰ্কছ

কণ্ঠদান

এলভিন এণ্ড দ্য চিপমাংকছ: দ্য স্কুইকুৱেল
জেনেট মিলাৰ

২০১০
যোগী বিয়েৰ
ৰেচেল জনছন

২০১১
টেক মি হোম টুনাইট

ৱেণ্ডী ফ্ৰেংকলিন

ৱাটছ ইয়ৰ নম্বৰ?
এলি ডাৰ্লিং
কাৰ্যবাহী প্ৰযোজকো

এলভিন এণ্ড দ্য চিপমাংকছ: চিপৰেকড
জেনেট মিলাৰ

কণ্ঠদান
২০১২

দ্যা ডিক্টেটৰ
জোই

২০১৩
মুভি ৪৩

জুলি

আই গিভ ইট এ য়েৰ
ক্ল’ই

ক্লাউডী উইথ এ চান্স অৱ মিটবলছ ২
ছেম স্পাৰ্কছ

কণ্ঠদান
২০১৪

২২ জাম্প ষ্ট্ৰীট
আন্না
কেমিঅ’

২০১৫
এলভিন এণ্ড দ্য চিপমাংকছ: দ্য ৰোড চিপ

জেনেট মিলাৰ
কণ্ঠদান

২০১৬
কিয়ানু
নিজে

কেমিঅ’
২০১৭

দ্যা ইমোজি মুভি
জেলব্ৰেক / ৰাজকুমাৰী লিণ্ডা
কণ্ঠদান

২০১৮
অভাৰবৰ্ড

কেট চুলিভান

২০২২
দ্যা এষ্টেট
চাভানা

২০২৪

মাই স্পাই: দ্য ইটাৰনেল চিটি
নেন্সি

২০২৬
স্কেয়াৰী মুভি

চিণ্ডি কেম্পবেল
নিৰ্মীয়মান

টয় ষ্ট’ৰী ৫
-
কণ্ঠদান, নিৰ্মীয়মান

স্পা উইকেণ্ড
-

নিৰ্মীয়মান

টেলিভিছন

বছৰ
নাম
চৰিত্ৰ
টোকা

১৯৯১
ডিচেপচন: এ মাদাৰ্ছ চিক্ৰেট
লিজ

টেলিভিছন চলচ্চিত্ৰ
২০০২, ২০০৪

কিং অৱ দ্য হিল
লিছা
কণ্ঠদান, ২টা খণ্ড

২০০৪
ফ্ৰেণ্ডছ

এৰিকা
আৱৰ্তক চৰিত্ৰ (দশম ঋতু), ৫টা খণ্ড

মেড টিভি
নিজে
২টা খণ্ড

২০০৭
এণ্টুৰেজ

নিজে
৩টা খণ্ড

২০১৩–২০২০
মম
ক্ৰীষ্টি প্লাংকেট

মুখ্য চৰিত্ৰ (ঋতু ১-৭), ১৫২টা খণ্ড
২০২১

হাউচ ব্ৰোকেন
লিল বানি
কণ্ঠদান, ২টা খণ্ড

২০২২
দ্যা ছিম্পছনছ

এছলী (ফিমেল হেকাৰ)
কণ্ঠদান, ১টা খণ্ড

পডকাষ্ট

বছৰ
নাম
চৰিত্ৰ
টোকা

২০১৫–২০২৩
আন্না ফাৰিছ ইজ আনকোৱালিফাইড
নিজে

স্ৰষ্টা আৰু পৰিচালক, ২৪৯টা খণ্ড

গ্ৰন্থপঞ্জী

(নিউয়ৰ্ক টাইমছ বেষ্ট চেলাৰ; হাস্যৰসৰ বাবে গুডৰীডছ চয়েছ এৱাৰ্ডৰ মনোনীত)

চাউণ্ডট্ৰেকত কণ্ঠদান

বছৰ
এলবাম
ট্ৰেক (গীত)
লেবেল

২০০৩
লষ্ট ইন ট্ৰেন্সলেচন

"ন’বডী ডাজ ইট বেটাৰ" (Nobody Does It Better)
এম্পাৰৰ নৰ্টন ৰেকৰ্ডছ

২০০৫
জাষ্ট ফ্ৰেণ্ডছ

"ফৰগিভনেছ" (Forgiveness)
নিউ লাইন ৰেকৰ্ডছ

"লাভ ফ্ৰম অফাৰ" (Love from Afar)

২০০৭
মামাছ বয়

"ওল্ড-ফেশ্বণ্ড গাৰ্ল" (Old-Fashioned Girl)
লেকশ্বৰ ৰেকৰ্ডছ

"বেড বাথ এণ্ড বুলশ্বিট" (Bad Bath and Bullshit)

বঁটা আৰু মনোনয়ন

বছৰ
বঁটা
শিতান
কাম
ফলাফল

২০০১
এমটিভি মুভি এৱাৰ্ডছ

শ্ৰেষ্ঠ চুম্বন
স্কেয়াৰী মুভি

ব্ৰেকথ্ৰু ফিমেল পাৰফৰ্মেন্স

২০০৪
গ’ল্ড ডাৰ্বি এৱাৰ্ডছ

কমেডী ধাৰাবাহিকৰ শ্ৰেষ্ঠ অতিথি অভিনেত্ৰী
ফ্ৰেণ্ডছ

ফানগোৰিয়া চেইনশ্ব' এৱাৰ্ডছ
শ্ৰেষ্ঠ সহযোগী অভিনেত্ৰী

মে

২০০৬
স্ক্ৰীণ এক্টৰ্ছ গিল্ড এৱাৰ্ডছ

চলচ্চিত্ৰত অভিনয় শিল্পীৰদ্বাৰা উৎকৃষ্ট প্ৰদৰ্শন
ব্ৰোকবেক মাউণ্টেইন

২০০৬ এমটিভি মুভি এৱাৰ্ডছ
শ্ৰেষ্ঠ চুম্বন
জাষ্ট ফ্ৰেণ্ডছ

২০০৬ টিন চয়েছ এৱাৰ্ডছ
চয়েছ হিচি ফিট (Choice Hissy Fit)

চয়েছ লিপলক (Choice Liplock)

ফানগোৰিয়া চেইনশ্ব' এৱাৰ্ডছ

শ্ৰেষ্ঠ নায়িকা
স্কেয়াৰী মুভি ৪

২০০৭
২০০৭ এমটিভি মুভি এৱাৰ্ডছ

শ্ৰেষ্ঠ যুঁজ
মাই ছুপাৰ এক্স-গাৰ্লফ্ৰেণ্ড

ষ্টনী এৱাৰ্ডছ

বছৰটোৰ শ্ৰেষ্ঠ ষ্টনেট (Stonette of the Year)
স্মাইলী ফেচ

২০০৯
২০০৯ এমটিভি মুভি এৱাৰ্ডছ

শ্ৰেষ্ঠ হাস্যৰসাত্মক অভিনয় (Best Comedic Performance)
দ্যা হাউচ বানি

২০১১
২০১১ টিন চয়েছ এৱাৰ্ডছ

চয়েছ মুভি এক্ট্ৰেছ – কমেডী
টেক মি হোম টুনাইট

২০১২
আমেৰিকান মুভি এৱাৰ্ডছ

ষ্টাৰ অৱ দ্য য়েৰ এৱাৰ্ড
দ্যা ডিক্টেটৰ

২০১৪
৪০তম পিপলছ চয়েছ এৱাৰ্ডছ

নতুন টেলিভিছন ধাৰাবাহিকৰ প্ৰিয় অভিনেত্ৰী
মম

২০১৬
৪২তম পিপলছ চয়েছ এৱাৰ্ডছ

প্ৰিয় হাস্যৰসাত্মক টেলিভিছন অভিনেত্ৰী

২০১৭
৪৩তম পিপলছ চয়েছ এৱাৰ্ডছ

প্ৰিয় হাস্যৰসাত্মক টেলিভিছন অভিনেত্ৰী

নৱম শৰ্টি এৱাৰ্ডছ (Shorty Awards)

শ্ৰেষ্ঠ পডকাষ্ট
আনকোৱালিফাইড

২০১৮
২০১৮ টিন চয়েছ এৱাৰ্ডছ

চয়েছ মুভি এক্ট্ৰেছ – কমেডী
অভাৰবৰ্ড

২০১৯
আইহাৰ্টৰেডিঅ' পডকাষ্ট এৱাৰ্ডছ

শ্ৰেষ্ঠ কমেডী পডকাষ্ট
আনকোৱালিফাইড

টোকা

তথ্যসূত্ৰ

বাহ্যিক সংযোগ

Anna Faris credits at the American Film Institute

শ্ৰেণী:আমেৰিকান অভিনয় শিল্পী